Diari Oficial de la Generalitat Valenciana


Sumari del DOGV 9243, del 27-12-2021 (2021/12456)

DECRET 206/2021, de 17 de desembre, del Consell, d'aprovació de les bases reguladores i de concessió directa d'ajudes urgents per a projectes d'investigació, desenvolupament tecnològic i innovació (R+D+I) per la covid-19.
-----------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9243

Data del DOGV
:   27-12-2021

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2021/12635


Data del document
:   17-12-2021

Organisme emissor
:   Conselleria d'Innovació, Universitats, Ciència i Societat Digital

Tipus de document
:   Decret

Descriptors 

:   * Conselleria d'Innovació, Universitats, Ciència i Societat Digital
    * ajuda pública
    * investigació
    * malaltia infecciosa

DECRET 206/2021, de 17 de desembre, del Consell, d'aprovació de les bases reguladores i de concessió directa d'ajudes urgents per a projectes d'investigació, desenvolupament tecnològic i innovació (R+D+I) per la covid-19. [2021/12947]  
Des de la irrupció de la covid-19, en març de 2020, el Consell ha anat desplegant actuacions que han sigut oportunes a aquest efecte d'atendre l'impacte inicial i conjuntural de la pandèmia i per al desenvolupament de projectes tractors d'R+D d'excel·lència.  
En aquest sentit s'han concedit ajudes urgents per al finançament de solucions cientificoinnovadores directament relacionades amb la lluita contra la covid-19 i, posteriorment, subvencions a projectes d'investigació d'excel·lència per a l'anticipació i adaptació a situacions derivades de la covid-19, executats per les universitats públiques valencianes.  
  
Per la seua part, el Decret llei 4/2020, de 17 d'abril, del Consell, de mesures extraordinàries de gestió economicofinancera per a fer front a la crisi produïda per la covid-19, preveu en l'article 4 la possibilitat que la ciutadania efectue donacions per a fer front a la crisi sanitària ocasionada per la covid-19, així com el règim aplicable a aquestes donacions i estipula que les quantitats obtingudes per aquesta via quedaran afectades al finançament exclusiu de les despeses derivades de la crisi provocada per la covid-19, i poder destinar a atendre despeses d'investigació.  
  
Tenint en compte l'anterior, la Conselleria d'Innovació, Universitats, Ciència i Societat Digital va efectuar, el passat 20 de setembre de 2021, en l'enllaç   
https://innova.gva.es/es/web/ciencia/convocatories-d-expressions-d-interes  
una convocatòria d'expressions d'interés per a identificar en el sistema valencià d'R+D+I investigadors o grups d'investigació que asseguren el desenvolupament de projectes que atenguen i minimitzen de manera efectiva i demostrable els efectes estructurals negatius derivats de la crisi provocada per la covid-19.  
El termini per a la presentació de propostes va finalitzar el 30 de setembre de 2021 i es van rebre un total de 106 projectes enquadrats en diferents àrees de coneixement. Aquests han sigut avaluats científicament i estratègicament per especialistes externs a través de l'Agència Valenciana d'Avaluació i Prospectiva (AVAP), conforme amb el que es disposa en el títol IV de la Llei 2/2009, de 14 d'abril, de coordinació del sistema valencià d'investigació científica i desenvolupament tecnològic i d'acord amb els criteris i barem establits en la convocatòria d'expressions d'interés esmentada en el paràgraf anterior.  
Tenint en compte l'import de les donacions de diners que, fins hui, ha efectuat la ciutadania de la Comunitat Valenciana per a atendre les conseqüències de la covid-19, i que es disposa d'una sèrie de projectes d'R+D el desenvolupament dels quals pot impactar de manera decisiva a minimitzar efectes socials, econòmics i de salut derivats de la pandèmia, és ineludible secundar aquest tipus d'iniciatives.  
L'article 168.1.C de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, preveu i regula el procediment per a, amb caràcter excepcional, la concessió directa de subvencions quan existisquen raons d'interés públic, social o econòmic o humanitari, o altres degudament justificades que dificulten la seua convocatòria pública.  
Per tot això, en virtut del que disposa l'article 28.c de la Llei 5/1983, de 30 de desembre, de la Generalitat, del Consell, i a proposta de la consellera d'Innovació, Universitats, Ciència i Societat Digital, amb deliberació prèvia del Consell en la reunió de 17 de desembre de 2021,  
  
  
DECRETE  
  
Article 1. Objecte  
L'objecte d'aquest decret és regular la concessió directa de subvencions de caràcter excepcional destinades a les persones beneficiàries que figuren en l'annex I, com a entitats que estan en disposició de desenvolupar projectes d'investigació, desenvolupament tecnològic i innovació (R+D+I) que atenguen i minimitzen els efectes estructurals derivats de la crisi provocada per la covid-19.  
  
Article 2. Raons d'interés públic que concorren en la concessió i impossibilitat de la convocatòria pública  
1. Aquestes subvencions es concedeixen de manera directa, en aplicació del que es preveu en l'article 168.1.C de la Llei 1/2015, per concórrer raons d'interés econòmic, social i humanitari, en virtut de la necessitat de continuar donant suport al desenvolupament de projectes d'R+D+I que contribuïsquen a mitigar o previndre efectes estructurals negatius derivats de la covid-19. Atés l'objecte específic de la subvenció, se segueix el procediment de concessió directa i no el de concurrència competitiva.  
2. En concret, les raons d'interés públic que justifiquen l'atorgament directe de les subvencions radiquen en la necessitat de no interrompre el suport del Consell a iniciatives de ciència i investigació oportunament detectades en el sistema valencià d'R+D. La dilació en el foment de la R+D, per a minimitzar efectes estructurals d'un fet excepcional -com és la irrupció de la covid-19-, pot suposar la consolidació de fenòmens d'histèresis en diferents àmbits, les conseqüències dels quals costen molt temps de corregir.  
  
Article 3. Finalitat, àmbit i abast d'aquestes subvencions  
1. La finalitat d'aquestes subvencions és el finançament de projectes d'investigació, desenvolupament tecnològic i innovació (R+D+I) que atenguen i minimitzen els efectes estructurals derivats de la crisi provocada per la covid-19.  
2. Els projectes finançats es destinen a la consecució dels objectius següents:  
- Disseny i fabricació d'antivirals: programari de gestió i seguiment de pacients covid persistents.  
- Desenvolupament de compostos antiinflamatoris derivats per a tractament de la síndrome de distrés respiratori agut associat a la tempesta de citocines.  
- Implementació d'un sensor per a la detecció de virus i altres patògens en aerosols.  
- Desenvolupament d'inhibidors de la replicació del SARS-CoV-2.  
- Anàlisi de gènere de la pandèmia covid-19.  
- Sistemes de diagnòstic ràpid basats en tecnologies CRISPR.  
- Desenvolupar materials espumejats d'alumini amb capacitat biocida d'ampli espectre amb aplicacions de purificació d'aire per eliminació de virus i bacteris en espais tancats.  
- Implementació d'un predictor de casos de covid-19 i prescriptor de plans d'intervenció basat en intel·ligència artificial.  
- Conéixer la relació entre la covid persistent i l'estat de la memòria de localització espacial.  
- Tractament de l'anòsmia o hipoòsmia persistent en pacients post-covid-19, basat en l'estimulació transcranial per corrent elèctric directe.  
- Desenvolupament d'una app d'intervenció psicològica, dirigida a combatre els efectes psicològics que la covid-19 està causant en el personal sanitari.  
- Establiment de la prevalença de simptomatologia de covid crònic, impacte socioeconòmic a la Comunitat Valenciana i determinació de l'eficàcia de diverses intervencions no farmacològiques per a pal·liar els símptomes i els impactes ocasionats pel covid crònic.  
- Implementació real d'una estratègia de destinació turística intel·ligent a la Comunitat Valenciana per a revertir l'efecte negatiu de la pandèmia covid-19 sobre el sector turístic i desenvolupar un model turístic resilient.  
- Conéixer les complicacions de les afeccions pulmonars derivades de la infecció vírica.  
- Generació ràpida de vacunes d'ampli espectre basades en la decoració de partícules virals amb múltiples epítops.  
- Creació d'una xarxa d'aprenentatge federat amb dades estandarditzades que permetrà impulsar la transformació digital del Sistema Valencià de Salut cap a un paradigma digital de cures personalitzades, predictius i prescriptius.  
  
Article 4. Persones beneficiàries, projectes objecte de subvenció i import de les ajudes  
1. Tenen la consideració de persones beneficiàries aquelles entitats identificades en l'annex I d'aquest decret, que han presentat propostes conforme amb la convocatòria d'expressions d'interés que va efectuar la Conselleria d'Innovació, Universitats, Ciència i Societat Digital, el passat 20 de setembre de 2021, en l'enllaç   
https://innova.gva.es/es/web/ciencia/convocatories-d-expressions-d-interes   
i que han obtingut una puntuació igual o superior a noranta punts, conforme als següents criteris i barem:  
a) Qualitat, impacte i viabilitat del projecte, fins a 70 punts.  
b) Trajectòria científica de l'investigador principal del projecte, i si és el cas del grup d'investigació que coadjuve a l'execució del projecte, fins a 20 punts.  
c) Coordinació de la proposta amb altres grups d'investigació o línies de la Comunitat Valenciana, fins a 10 punts.  
2. Els projectes presentats per les persones beneficiàries han sigut avaluats científicament i estratègicament per un comité d'especialistes externs a través de l'Agència Valenciana d'Avaluació i Prospectiva (AVAP), conforme amb les regles que disposa el títol IV de la Llei 2/2009, de 14 d'abril, de la Generalitat i la seua puntuació apareix en l'annex II d'aquest decret.  
3. L'import de l'ajuda per a cadascuna de les propostes està determinada per la quantia indicada per la persona beneficiària per a l'execució del projecte d'R+D presentat i pel resultat del procés d'avaluació i apareix en l'annex I d'aquest decret. En qualsevol cas, per a cada sol·licitud l'import màxim de l'ajuda per a l'execució de l'activitat no és superior a 100.000,00 euros.  
  
Article 5. Finançament  
1. L'import global màxim de les ajudes a concedir derivades d'aquest decret ascendeix a 1.237.527,67 euros a càrrec dels fons propis de la Generalitat. Aquesta quantia ha sigut l'obtinguda a través de les donacions dineràries realitzades per la ciutadania, d'acord amb l'article 4 del Decret llei 4/2020, de 17 d'abril, del Consell, de mesures extraordinàries de gestió economicofinancera per a fer front a la crisi produïda per la covid-19.  
2. D'acord amb la previsió legal de l'últim paràgraf de l'article 168.1.C de la Llei 1/2015, aquestes ajudes s'imputaran a la línia de subvenció que s'habilite mitjançant el corresponent expedient de modificació pressupostària, en l'aplicació 78.77.70.817.53.4, de l'estat de despeses del pressupost de la Generalitat per a 2021.  
  
Article 6. Conceptes subvencionats  
1. Les ajudes atorgades tindran caràcter de subvenció i compliran amb el que es disposa en l'article 31 de la Llei 38/2003. En cap cas seran subvencionables les despeses excloses en aquest article. En aquest sentit, els tributs són despeses subvencionables quan la persona beneficiària de la subvenció els abona efectivament. No es consideren despeses subvencionables els impostos indirectes quan siguen susceptibles de recuperació o compensació, ni els impostos personals sobre la renda.  
  
2. Les subvencions es destinaran, de manera unívoca, a cobrir les despeses relacionades amb el desenvolupament i execució de les activitats per a les quals hagen sigut concedides. El finançament es destinarà als conceptes següents:  
a) Despeses de material fungible i subministraments similars que es deriven directament del projecte.  
S'exclou material d'oficina i consumibles informàtics.  
b) Despeses d'adquisició d'equipament científic tècnic, incloent-hi programari de caràcter específic, el qual ha d'estar relacionat amb el projecte presentat. S'exclouen els dispositius informàtics d'ús genèric que no tinguen vinculació amb el projecte presentat.  
c) Despeses de registre de drets de propietat industrial o intel·lectual derivats de l'execució del projecte.  
d) Despeses d'activitats de formació imprescindibles per a l'execució del projecte.  
e) Despeses de personal de nova contractació, incloent-hi salaris i quotes de la Seguretat Social, en la mesura en què estiguen dedicats al desenvolupament del projecte.  
f) Despeses de desplaçament i allotjament de personal amb motiu de les activitats del projecte. Les despeses de viatge que s'imputen estaran limitades pels imports establits en el Decret 24/1997, d'11 de febrer, del Govern Valencià, sobre indemnitzacions per raó del servei i gratificacions per serveis extraordinaris.  
g) Despeses de difusió dels resultats del projecte.  
h) Serveis auxiliars o instrumentals, que siguen part imprescindible per a l'execució del projecte.  
i) Costos indirectes: despeses de funcionament de les entitats beneficiàries necessàries per al desenvolupament del projecte. Aquesta quantitat ascendirà a un import que es determinarà per l'aplicació d'un percentatge màxim del 10 % sobre la quantitat total de la despesa executada.  
  
Article 7. Òrgan gestor i procediment  
1. La tramitació i la gestió de la subvenció correspon a la Direcció General de Ciència i Investigació.  
2. La persona beneficiària haurà de manifestar, en el termini de deu dies hàbils a partir de la publicació d'aquest decret en el Diari Oficial de la Generalitat Valenciana, la conformitat amb la concessió de la subvenció i amb les presents bases reguladores.  
3. El document de conformitat, degudament signat, haurà de presentar-se a través del tràmit telemàtic de la Conselleria d'Innovació Universitats, Ciència i Societat Digital, indicant en l'assumpte «Projectes I+D estructurals covid-19». Es pot accedir a aquest tràmit mitjançant el següent enllaç:   
https://www.gva.es/es/inicio/procedimientos'id\_proc=20850&version=amp  
4. Les persones beneficiàries adjuntaran una declaració responsable de no estar incursa en les prohibicions previstes en l'article 13 de Llei 38/2003, el compliment de la qual podrà ser comprovat per l'òrgan gestor de la subvenció, llevat que es manifeste oposició expressa per part de la beneficiària, i en aquest cas haurà d'aportar la corresponent documentació acreditativa.  
5. Conforme amb el que es disposa en l'article 68 de la Llei 39/2015, si el document de conformitat s'haguera emplenat de manera incompleta o no s'hagueren aportat els requisits i documents que s'assenyalen en aquest article, la persona interessada serà requerida perquè, en un termini de deu dies hàbils, esmene la falta o acompanye els documents preceptius, amb la indicació que, en cas de no fer-ho, se li tindrà per desistida, amb resolució prèvia d'arxivament de l'expedient, que haurà de ser dictada en els termes que preveu l'article 21 de la norma esmentada i quedarà sense efecte la concessió de la subvenció, i perdrà, per tant, el dret a la percepció.  
  
Article 8. Obligacions de les persones beneficiàries  
1. Les persones beneficiàries quedaran obligades a sotmetre's a la normativa sobre supervisió, seguiment i control de subvencions, així com a facilitar tota la informació requerida per l'òrgan gestor de la subvenció. Igualment quedaran, en tot cas, subjectes a les obligacions imposades per l'article 14 i concordants de Llei 38/2003.  
2. Els projectes científics hauran de respectar els principis fonamentals establits en la Declaració d'Hèlsinki (Assemblea Mèdica Mundial), en el Conveni del Consell d'Europa relatiu als drets humans i la biomedicina, en la Declaració Universal de la UNESCO sobre el genoma humà i els drets humans, així com els requisits establits en la legislació espanyola en l'àmbit de la investigació biomèdica, la protecció de dades i la bioètica.  
3. Atindre's al que es disposa en la Llei 14/2007, de 3 de juliol, d'investigació biomèdica quan existisca investigació en humans o utilització de mostres d'origen humà.  
4. Complir el que es preveu en el Reial decret 1090/2015, de 4 de desembre, pel qual es regulen els assajos clínics amb medicaments, els comités d'Ètica de la investigació amb medicaments i el Registre Espanyol d'Estudis Clínics.  
5. Atindre's al que es disposa en la normativa vigent, i en particular en el Reial decret 53/2013, d'1 de febrer, pel qual s'estableixen les normes bàsiques aplicables per a la protecció dels animals utilitzats en experimentació i altres fins científics, incloent-hi la docència, quan es desenvoluparà activitat investigadora que implique experimentació amb animals.  
6. Atindre's al que es disposa en la Llei 9/2003, de 25 d'abril, sobre la utilització confinada, alliberament voluntari i comercialització d'organismes modificats genèticament, i en el Reial decret 178/2004, de 31 de gener, pel qual s'aprova el reglament general que la desplega, quan es desenvoluparà activitat investigadora que implique la utilització d'organismes modificats genèticament.  
7. Si fora el cas, ajustar-se al que s'estableix en la Llei 31/1995, de 8 de novembre, de prevenció de riscos laborals (i en la seua normativa de desplegament) quant als riscos relacionats amb l'exposició a agents biològics, quan es desenvoluparà activitat investigadora que implique la utilització d'aquesta mena d'agents.  
8. De conformitat amb la disposició addicional tretzena de la Llei 14/2011, d'1 de juny, de la ciència, la tecnologia i la innovació, el personal investigador i els grups d'investigació, promouran i promocionaran la incorporació de la perspectiva de gènere com una categoria transversal en la investigació i la tecnologia.  
9. Acceptació de la cessió, a favor de la Generalitat, de les dades contingudes tant en la sol·licitud, a efectes estadístics, d'avaluació i seguiment, sense perjudici del que s'estableix en la legislació sobre propietat intel·lectual i sobre protecció de dades de caràcter personal.  
  
Article 9. Règim de justificació econòmica i seguiment científic de la subvenció  
1. Les persones beneficiàries d'aquestes subvencions, de conformitat amb el que es disposa en l'article 14.b de la Llei 38/2003, hauran d'acreditar la realització de l'activitat d'investigació i el compliment de la finalitat que determine la concessió i gaudi de la subvenció, així com complir el que es disposa en l'article 169 de la Llei 1/2015.  
  
2. El període d'execució de l'activitat objecte de la subvenció finalitzarà el 31 de desembre de 2022 i el termini per a la presentació dels documents justificatius de les subvencions finalitzarà el 28 de febrer 2023. Aquests terminis podran ser prorrogats, com a màxim en tres mesos més, per part de l'òrgan instructor a sol·licitud de l'entitat beneficiària. Pel que fa a això, no s'autoritzaran modificacions de terminis que no obeïsquen a causes sobrevingudes, que no pogueren ser previstes en el moment de la presentació de la proposta, ni que afecten els objectius perseguits amb la subvenció, els seus aspectes fonamentals o danye tercers.  
3. Sense perjudici de les instruccions que puga dictar l'òrgan gestor, les entitats beneficiàries estaran obligades a presentar, en el termini que disposa l'apartat anterior, la següent documentació com a justificació econòmica del pagament de les subvencions rebudes:  
a) Una relació classificada de les despeses i inversions de l'activitat, amb identificació del creditor i del document, el seu import, data d'emissió i, si és el cas, data de pagament.  
b) Un detall d'altres ingressos o subvencions que hagen finançat l'activitat subvencionada amb indicació de l'import i la seua procedència.  
c) Certificat que la subvenció concedida ha sigut degudament registrada en la comptabilitat de l'entitat i que la documentació original acreditativa de la despesa realitzada es troba en les dependències d'aquesta, a la disposició de l'òrgan instructor, de la Intervenció General de la Generalitat i de la Sindicatura de Comptes.  
4 Totes les entitats hauran d'aportar una declaració responsable acreditativa del compliment de les obligacions establides en la Llei 38/2003, de 17 de novembre, general de subvencions. A més, si concorre el supòsit previst en l'apartat 3 de l'article 31 de la Llei 38/2003, hauran de presentar els tres pressupostos que han d'haver sol·licitat.  
  
5. Per a efectuar el seguiment científic de la subvenció, es justificarà l'ús de la subvenció concedida mitjançant el compliment de les normes de seguiment cientificotècnic. Per a això, juntament amb la justificació econòmica, es presentarà un informe dels resultats obtinguts després del desenvolupament del projecte.  
  
Article 10. Pagament de les subvencions  
1. Conforme amb el que es disposa en l'article 1.1 del Decret llei 4/2020, de 17 d'abril, del Consell, les ajudes es lliuraran a les entitats beneficiàries fins a un 100 % després de l'acceptació de la concessió de la subvenció per part del beneficiari, d'acord amb el que es disposa en l'article 8 d'aquest decret.  
2. De conformitat amb l'article 171 de la Llei 1/2015, no podrà realitzar-se el pagament de la subvenció mentre la persona beneficiària no es trobe al corrent en el compliment de les seues obligacions tributàries i amb la Seguretat Social o tinga la condició de subjecte deutor per resolució de procedència de reintegrament. Sense perjudici de l'anterior, podrà realitzar-se el pagament de la subvenció des del moment en què, l'òrgan competent de l'Administració de la Generalitat, haja notificat al subjecte deutor del reintegrament, l'inici del corresponent expedient de compensació de deutes, amb vista a la seua completa extinció.  
  
  
Article 11. Minoració, anul·lació i reintegrament de les subvencions  
1. L'incompliment dels requisits establits en aquest decret, donarà lloc, amb l'oportú procediment previ, a l'obligació de reintegrar, totalment o parcialment, les subvencions i els interessos de demora corresponents, conforme amb el que es disposa en l'article 172 de la Llei 1/2015.  
2. El falsejament o l'ocultació de dades i documents que afecten substancialment la concessió i lliurament de fons públics, donarà lloc a l'exigència de responsabilitats tant en l'ordre administratiu com en el jurisdiccional competent, així com al que dimana dels articles 173 a 177 de la Llei 1/2015.  
3. La conselleria competent en matèria d'investigació i innovació tecnològica realitzarà tots els controls tècnics i administratius que considere necessaris a fi de conformar el correcte compliment dels requisits exigits en aquest decret.  
  
Article 12. Concurrència i compatibilitat de les ajudes amb el mercat interior  
1. Les ajudes regulades en aquest decret podran ser compatibles amb la percepció d'altres subvencions o ajudes procedents de qualssevol administracions o ens públics o privats, nacionals, internacionals, o de la Unió Europea, sempre que l'import conjunt d'aquestes siga de tal quantia que, aïlladament o en concurrència amb altres subvencions o ajudes, no supere el cost de l'activitat finançada.  
  
2. Les subvencions que es concedeixen són compatibles amb el mercat interior, ja que d'acord amb l'article 107 del Tractat de Funcionament de la Unió Europea (TFUE), no consisteixen en l'oferta de béns o serveis en un mercat concret, per tractar-se d'activitats primàries de caràcter no econòmic (investigació bàsica) executades per centres d'investigació públics de la Comunitat Valenciana.  
  
Article 13. Normativa aplicable  
1. Aquestes ajudes tenen la consideració de subvencions públiques i es regeixen per la Llei 38/2003, de 17 de novembre, general de subvencions; el Reial decret 887/2006, de 21 de juliol, pel qual s'aprova el seu reglament i altra normativa concordant, i la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions.  
2. Així mateix, per a la tramitació s'ha aplicat el Decret 128/2017, de 29 de setembre, del Consell, pel qual es regula el procediment de notificació i comunicació a la Comissió Europea dels projectes de la Generalitat, dirigits a establir, concedir o modificar ajudes públiques.  
  
  
Article 14. Habilitació per al desplegament  
Es faculta la persona titular de la Direcció General de Ciència i Investigació perquè dicte les resolucions i instruccions necessàries per a l'aplicació d'aquest decret.  
  
Article 15. Efectes  
Aquest decret produirà efectes a partir de l'endemà de la publicació en el Diari Oficial de la Generalitat Valenciana.  
  
Article 16. Recursos  
Contra aquest decret, que posa fi a la via administrativa, es podrà interposar potestativament recurs de reposició davant l'òrgan que ha dictat l'acte, en el termini d'un mes des de la publicació en el Diari Oficial de la Generalitat Valenciana, d'acord amb el que es disposa en els articles 112, 123 i 124 de la Llei 39/2015, d'1 d'octubre, del procediment administratiu comú de les administracions públiques, o bé, recurs contenciós administratiu davant la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos comptats a partir de l'endemà de publicar-se en el Diari Oficial de la Generalitat Valenciana. Tot això de conformitat amb el que es disposa en els articles 10, 44 i 46 de l'esmentada Llei 29/1998, de 13 de juliol, reguladora de la jurisdicció contenciosa administrativa, i sense perjudici que s'utilitze qualsevol altra via que es considere oportuna.  
  
València, 17 de desembre de 2021  
  
El president de la Generalitat,  
XIMO PUIG I FERRER  
  
La consellera d'Innovació, Universitats,  
Ciència i Societat Digital,  
CAROLINA PASCUAL VILLALOBOS